Informácia

Hlavným zámerom MŠ SR v r. 2000 bolo – okrem dodržania záväzkov vlády SR, vyjadrených uzneseniami vlády SR (503/1998, 189/1999, 657/1999) - podporiť aktívnu účasť našich subjektov v 5RP. Tento zámer realizovalo MŠ SR viacerými cestami:

1.	Dosiahnutie účasti zástupcov SR v rozhodujúcich orgánoch EÚ zodpovedných za oblasť vedy a techniky; 
2.	Priama podpora úspešných úloh
3.	Zriadenie informačnej a konzultačnej siete v SR
4.	Podpora účasti našich delegátov v pracovných orgánoch 5RP 

Ad 1: Vďaka aktivite MŠ SR v r. 2001 bola SR po nevyhnutných procedúrach prijatá v r. 2001 ako pozorovateľ do CREST (najvyšší poradný orgán EÚ v oblasti vedy a techniky).

Ad 2: MŠ SR využilo účelne prostriedky, ktoré mu boli pridelené štátnym rozpočtom na zaplatenie členského poplatku a na podporu riešiteľov. Členské poplatky SR do 5RP za rok 2000 boli spolu 5 092 817 EUR a boli včas uhradené (časť zo štátneho rozpočtu, časť z PHARE). Pre rozvoj účasti slovenských subjektov 5RP je podstatné, že MŠ SR finančne podporilo úspešné subjekty sumou vo výške 18 850 000 Sk. Rozdelenie týchto prostriedkov  bolo konzultované s odbornými koordinátormi 5.RP a predstaviteľmi ústredných orgánov štátnej správy a SAV. Výška podpory pre jednotlivé riešiteľské pracoviská zahrňovala paušálny príspevok, bonifikáciu za finančný prínos zo zdrojov EK a príspevok za úlohu hlavného koordinátora v rámci celého projektu 5.RP. Detailný zoznam úloh a riešiteľských pracovísk, ktorým bola poskytnutá podpora je v prílohe č.1. Objem prostriedkov takto rozdelených je síce vzhľadom k možnostiam štátneho rozpočtu SR podstatne (až rádovo) nižší, ako sú príspevky v iných krajinách (napr. Maďarsko, Poľsko, Slovinsko, väčšina krajín EÚ), ale pre riešiteľov to znamená aspoň náznak nového prístupu, ktorý pozitívne hodnotí medzinárodnú kvalitu našich pracovísk. 

Ad 3: Na podporu zabezpečenia informačných a poradenských služieb pre potenciálnych uchádzačov o vstup do 5.RP navrhlo MŠ SR v spolupráci s vysokými školami vybudovať Slovenskú informačnú a konzultačnú akademickú sieť (SIKAS) a zároveň podporiť dobudovanie Informačného systému výskumno-vývojového potenciálu SR (IS VVP). Na tieto účely bolo použitých spolu 3 915 633 Sk, z toho na sieť SIKAS 1 995 126 Sk. Sieť SIKAS bola zriadená v r. 2000 v spolupráci so SARC - priamoriadenou organizáciou MŠ SR, a Kanceláriou pre programy EÚ pri FEI STU, a so všetkými vysokými školami v SR.  Reálna činnosť siete začala v r. 2001 vyškolením zástupcov 16 univerzít, ktorí preukázali pripravenosť vykonávať činnosti konzultanta siete. MŠ SR poskytne pre pracovisko konzultanta príspevok na činnosť a potrebnú techniku. Zároveň zabezpečí prísun aktuálnych informácií a zainteresuje konzultanta na jeho činnosti. Časový posun medzi zriadením a začiatkom činnosti bol spôsobený jednak finančnými prostriedkami MŠ SR, jednak procesom výberu kompetentných odborníkov – konzultantov siete.

Ad 4: Vzhľadom k doteraz platnému „Zákonu o cestovných náhradách“ bolo problematické vysielanie našich zástupcov, menovaných ministrom školstva SR  – expertov  v jednotlivých oblastiach, ktorí nie sú v zamestnaneckom  pomere s MŠ SR do orgánov 5RP (členov Programových výborov). Návrh nového znenia „Zákona o cestovných náhradách“ (MPSVR SR) prihliadol na požiadavky MŠ SR a predpokladáme, že toto vysielanie a tým aj aktívnejšia účasť našich delegátov pri získavaní informácií a vplyve na vedecko-technickú politiku v regióne EÚ bude posilnená. 

Okrem informácie o jednotlivých schválených úlohách, ktoré už majú podpísané kontrakty na riešenie (Príloha 1) obsahuje materiál ešte dve prílohy:
Vyhodnotenie doterajšej účasti slovenských subjektov podľa jednotlivých programov a podľa sektorov je v Prílohe č. 2. 
Príloha č. 3 obsahuje súhrnné štatistické ukazovatele a porovnanie s inými kandidátskymi krajinami.